Вераб'і  
*Віктар Гардзей*

Расстараўся верабейка

Чарвяка ў калюзе нейкай.

Са здабычай прылятае.

— Дзе дастаў? — сусед пытае.

— На лужку за нашай хатай

Тлусценькіх такіх багата.

— Палічыў ты іх як быццам!

Чарвякі ж маглі прысніцца.

— Палічу, калі не верыш, —

Кажа верабейка шэры.

Чарвяка ў гняздзе пакінуў

I — хутчэй на лугавіну.

Прыляцеў назад імкліва,

Азірнуўся палахліва:

— Дзе чарвяк мой дзеўся тлусты?

На лужку і праўда пуста.

— Я ж казаў, — сусед узвіўся, —

Што чарвяк табе прысніўся!